b'\n_START_ARTICLE_\nMitul lui Zalmoxis\n_START_PARAGRAPH_\nMitul lui Zamolxis este redat diferit \xc3\xaen numeroasele relat\xc4\x83ri antice, dar posibil ca varianta lui Herodot s\xc4\x83 fie cea mai apropiat\xc4\x83 de varianta real\xc4\x83, datorit\xc4\x83 faptului c\xc4\x83 este varianta cea mai detaliat\xc4\x83 \xc8\x99i pentru c\xc4\x83 p\xc4\x83rintele istoriei s-a inspirat din medii culturale apropiate de societatea getic\xc4\x83, \xc8\x99i anume a cules date din coloniile grece\xc8\x99ti pontice pe care le-a vizitat._NEWLINE_Pe scurt, pasajele lui din Cartea IV, 93-96, redau inten\xc8\x9bia de a explica credin\xc8\x9ba \xc3\xaen nemurire a ge\xc8\x9bilor, \xc8\x99i anume dup\xc4\x83 moarte ei merg la Zalmoxis. Sunt descrise \xc8\x99i ritualurile de trimitere a solilor la Zalmoxis (aruncarea \xc3\xaen suli\xc8\x9bi) ca \xc8\x99i alte rituri (tragerea de s\xc4\x83ge\xc8\x9bi c\xc4\x83tre cer) Urmeaz\xc4\x83 un pasaj destul de controversat referitor la Zalmoxis: dup\xc4\x83 ce \xc8\x99i-a petrecut o parte din via\xc8\x9b\xc4\x83 \xc3\xaen Samos, ca sclav, dar \xc8\x99i discipol al filozofului Pitagora, Zalmoxis se re\xc3\xaentoarce printre ai s\xc4\x83i. Majoritatea cercet\xc4\x83torilor consider\xc4\x83 acest pasaj ca pe o inten\xc8\x9bie de a-l a\xc8\x99eza pe Zalmoxis, \xc8\x99i prin el \xc3\xaentreaga cultur\xc4\x83 geto-dac\xc4\x83 \xc3\xaen tradi\xc8\x9bia spiritualit\xc4\x83\xc8\x9bii grece\xc8\x99ti. Se descriu \xc3\xaen continuare faptele lui Zalmoxis-omul dup\xc4\x83 \xc3\xaentoarcere: introducerea dogmei imortalit\xc4\x83\xc8\x9bii omului \xc8\x99i alte rituri (tot de esen\xc8\x9b\xc4\x83 pitagoreic\xc4\x83: ospe\xc8\x9bele comune) \xc8\x99i actului retragerii \xc3\xaentr-o locuin\xc8\x9b\xc4\x83 subteran\xc4\x83, urmat de apari\xc8\x9bii periodice ale sale. La \xc3\xaencheiera pasajului chiar Herodot \xc3\xae\xc8\x99i exprim\xc4\x83 ne\xc3\xaencrederea \xc3\xaen unele detalii exprimate de el, mai ales asupra leg\xc4\x83turii directe dintre Zalmoxis \xc8\x99i Pitagora. Totu\xc8\x99i pasajul a fost reluat de numero\xc8\x99i autori, ale c\xc4\x83ror scrieri despre Zalmoxis pot fi \xc3\xaencadrate tradi\xc8\x9biei lui Homer: Hellanicos (Obiceiuri barbare, 73), Clemens din Alexandria (Covoarele, I, IV), Origene (\xc3\x8empotriva lui Celsus, II, 15), Iamblich (Via\xc8\x9ba lui Pythagoras, XXX, 73), Porphyrius (Via\xc8\x9ba lui Pythagoras, 14), Suidas (Lexicon, 500)._NEWLINE_Principalele forme folosite ale numelui \xc3\xaen izvoarele str\xc4\x83vechi sunt Zalmoxis, Zamolxis sau Salmoxis. Originea numelui este incert\xc4\x83, dar mul\xc8\x9bi cercet\xc4\x83tori fac apropierea cu cuv\xc3\xa2ntul zemel (p\xc4\x83m\xc3\xa2nt), termen de origine indo-european\xc4\x83. Pe aceast\xc4\x83 baz\xc4\x83, I.I.Rusu consider\xc4\x83 c\xc4\x83 Zalmoxis era o zeitate a p\xc4\x83m\xc3\xa2ntului.'